श्रीवेङ्कटेशसुप्रभातम्
ll श्रीवेङ्कटेशसुप्रभातम् ll 
		    ॥ श्रीः ॥

   ॥ अथ श्रीवेङ्कटेशसुप्रभातम्॥

कौसल्या सुप्रजा राम पूर्वा सन्ध्या प्रवर्तते
उत्तिष्ठ नरशार्दूल कर्तव्यं दैवमाह्निकम् ॥  १ ॥

उत्तिष्ठोत्तिष्ठ गोविन्द उत्तिष्ठ गरुडध्वज ।
उत्तिष्ठ कमलाकान्त त्रैलोक्यं मङ्गलं कुरु  ॥ २ ॥

मातस्समस्तजगतां मधुकैटभारेः
वक्षोविहारिणि मनोहरदिव्यमूर्ते ।
श्रीस्वामिनि श्रितजन-प्रियदानशीले
श्रीवेङ्कटेशदयिते तव सुप्रभातम् ॥ ३ ॥

तव सुप्रभातमरविन्दलोचने भवतु प्रसन्न-मुखचन्द्र-मण्डले ।
विधिशङ्करेन्द्र-वनिताभिरर्चिते वृषशैलनाथदयिते दयानिधे ॥ ४ ॥
    	
अत्र्यादिसप्तऋषयस्समुपास्य सन्ध्या-
-माकाशसिन्धुकमलानि मनोहराणि ।
आदाय पादयुगमर्चयितुं प्रपन्नाः
शेषाद्रिशेखरविभो तव सुप्रभातम् ॥ ५ ॥
    	
    पञ्चाननाब्जभव-षण्मुखवासवाद्याः
    त्रैविक्रमादिचरितं विबुधाः स्तुवन्ति ।
    भाषापतिः पठति वासरशुद्धिमारात्
    शेषाद्रिशेखरविभो तव सुप्रभातम् ॥ ६ ॥
    	
    ईषत्प्रफुल्ल-सरसीरुह-नारिकेल-
    -पूगद्रुमादि-सुमनोहर-पालिकानाम् ।
    आवाति मन्दमनिलः सह दिव्यगन्धैः
    शेषाद्रिशेखरविभो तव सुप्रभातम् ॥ ७ ॥
    	
 उन्मील्य नेत्रयुगमुत्तम-पञ्जरस्थाः
 पात्रावशिष्ट-कदलीफल-पायसानि ।
 भुक्त्वा सलीलमथ केलिशुकाः पठन्ति
 शेषाद्रिशेखरविभो तव सुप्रभातम् ॥ ८ ॥
    	
    तन्त्रीप्रकर्षमधुरस्वनया विपञ्च्या
    गायत्यनन्तचरितं तव नारदोऽपि ।
    भाषासमग्रमसकृत्करचारुरम्यं
    शेषाद्रिशेखरविभो तव सुप्रभातम् ॥ ९ ॥
    	
भृङ्गावली च मकरन्द-रसानुविद्ध-
-झङ्कारगीत-निनदैः सह सेवनाय ।
निर्यात्युपान्त-सरसी-कमलोदरेभ्यः
शेषाद्रिशेखरविभो तव सुप्रभातम् ॥ १० ॥
 
 
   योषागणेन वरदध्निविमथ्यमाने
   घोषालयेषु दधिमन्थनतीव्रघोषाः । 
   रोषात्कलिं विदधते ककुभश्च कुम्भाः
   शेषाद्रिशेखरविभो तव सुप्रभातम् ॥ ११ ॥

    पद्मेशमित्रशतपत्र-गतालिवर्गाः
    हर्तुं श्रियं कुवलयस्य निजाङ्गलक्ष्म्या ।
    भेरीनिनादमिव बिभ्रति तीव्रनादं
    शेषाद्रिशेखरविभो तव सुप्रभातम् ॥ १२ ॥
    	
श्रीमन्नभीष्ट-वरदाखिललोक-बन्धो
श्रीश्रीनिवास-जगदेकदयैकसिन्धो ।
श्रीदेवतागृहभुजान्तर-दिव्यमूर्ते
श्रीवेङ्कटाचलपते तव सुप्रभातम् ॥ १३ ॥
    	
    श्रीस्वामिपुष्करिणिकाप्लवनिर्मलाङ्गाः
    श्रेयोऽर्थिनो हर-विरिञ्चि-सनन्दनाद्याः ।
    द्वारे वसन्ति वरवेत्र-हतोत्तमाङ्गाः
    श्रीवेङ्कटाचलपते तव सुप्रभातम् ॥ १४ ॥
    	
 श्रीशेषशैल-गरुडाचल-वेङ्कटाद्रि-
 -नारायणाद्रि-वृषभाद्रि-वृषाद्रि-मुख्याम् ।
 आख्यां त्वदीय वसतेरनिशं वदन्ति
 श्रीवेङ्कटाचलपते तव सुप्रभातम् ॥ १५ ॥

    सेवापराः शिवसुरेश-कृशानुधर्म-
    -रक्षोम्बुनाथ-पवमान-धनादिनाथाः ।
    बद्धाञ्जलि-प्रविलसन्निज-शीर्षदेशाः
    श्रीवेङ्कटाचलपते तव सुप्रभातम् ॥ १६ ॥
    	
    धाटीषु ते विहगराज-मृगाधिराज-
    -नागाधिराज-गजराज-हयाधिराजाः।
    स्वस्वाधिकार-महिमाधिकमर्थयन्ते
    श्रीवेङ्कटाचलपते तव सुप्रभातम् ॥ १७ ॥
    	
सूर्येन्दुभौम-बुधवाक्पति-काव्यसौरि-
-स्वर्भानुकेतुदिविषत्परिषत्प्रधानाः ।
त्वद्दासदासचरमावधि-दासदासाः
श्रीवेङ्कटाचलपते तव सुप्रभातम् ॥ १८ ॥
    	
    त्वत्पाद-धूलिभरित-स्फुरितोत्तमाङ्गाः
    स्वर्गापवर्ग-निरपेक्ष-निजान्तरङ्गाः ।
    कल्पागमाकलनयाकुलतां लभन्ते
    श्रीवेङ्कटाचलपते तव सुप्रभातम् ॥ १९ ॥
    	
त्वद्गोपुराग्रशिखराणि निरीक्षमाणाः
स्वर्गापवर्गपदवीं परमां श्रयन्तः ।
मर्त्या मनुष्यभुवने मतिमाश्रयन्ते
श्रीवेङ्कटाचलपते तव सुप्रभातम् ॥ २० ॥

  
श्रीभूमिनायक दयादिगुणामृताब्धे
देवाधिदेव जगदेकशरण्यमूर्ते । 
श्रीमन्ननन्त गरुडादिभिरर्चिताण्घ्रे
श्रीवेङ्कटाचलपते तव सुप्रभातम् ॥ २१ ॥
 
श्रीपद्मनाभ पुरुषोत्तम वासुदेव
वैकुण्ठ माधव जनार्दन चक्रपाणे । 
श्रीवत्सचिन्ह शरणागतपारिजात
श्रीवेण्कटाचलपते तव सुप्रभातम् ॥ २२ ॥
 
कन्दर्पदर्प हरसुन्दर दिव्यमूर्ते
कान्ताकुचाम्बुरुह कुट्मल लोलदृष्टे ।
कल्याणनिर्मलगुणाकर दिव्यकीर्ते 
श्रीवेण्कटाचलपते तव सुप्रभातम् ॥ २३ ॥
 
मीनाकृते कमठ कोल नृसिंह वर्णिन्
स्वामिन् परश्वथतपोधन रामचन्द्र । 
शेषांशराम यदुनन्दन कल्किरूप
श्रीवेण्कटाचलपते तव सुप्रभातम् ॥ २४ ॥
 
एला लवण्ग घनसार सुगन्धि तीर्थं
दिव्यं वियत्सरिति हेमघटेषु पूर्णम् । 
धृत्वाऽऽद्य वैदिक शिखामणयः प्रहृष्टाः
तिष्ठन्ति वेण्कटपते तव सुप्रभातम् ॥ २५ ॥
 
भास्वानुदेति विकचानि सरोरुहाणि  
संपूरयन्ति निनदैः ककुभो विहण्गाः । 
श्रीवैष्णवास्सततमर्थित मण्गलास्ते
धामाऽऽश्रयन्ति तव वेण्कट सुप्रभातम् ॥ २६ ॥
 
ब्रह्मादयः सुरवरास्समहर्षयस्ते
सन्तस्सनन्दन मुखास्त्वथ योगिवर्याः । 
धामान्तिके तव हि मण्गलवस्तु हस्ताः
श्रीवेण्कटाचलपते तव सुप्रभातम् ॥ २७ ॥

लक्ष्मीनिवास निरवद्यगुणैकसिन्धो
संसार सागर समुत्तरणैकसेतो । 
वेदान्तवेद्यनिजवैभव भक्तभोग्य
श्रीवेङ्कटाचलपते तव सुप्रभातम् ॥ २८ ॥
 
इत्थं वृषाचलपतेरिह सुप्रभातं
ये मानवाः प्रतिदिनं पठितुं प्रवृत्ताः ।
तेषां प्रभातसमये स्मृतिरङ्गभाजां
प्रज्ञां परार्थसुलभां परमां प्रसूते ॥ २९ ॥
 
 ॥ इति श्रीवेङ्कटेश-सुप्रभातम् ॥
</poem>

सम्बद्धानुबन्धाः
श्रीवेङ्कटेशस्तोत्रम्
श्रीवेङ्कटेशप्रपत्तिः
श्रीवेङ्कटेशमङ्गलाशासनम्
श्रीकामाक्षीसुप्रभातम्
श्रीकाशीविश्वनाथसुप्रभातम्
श्रीविष्णुसहस्रनामस्तोत्रम्‌